Volgens die DG van Basiese Onderwys Hubert Mweli is die personeel van voormalige Model C-skole te wit en moet dit getransformeer word. Volgens hom het die leerlingbevolkings van hierdie skole werklik getransformeer tot 70%-80% swart leerlinge, maar dit reflekteer nie in die uitslae van skole nie, waar die toppresteerders meesal blank is. Mweli sê voorts dat hoewel basiese onderwys steeds die grootste deel van die nasionale begroting ontvang, weerspieël die gehalte van uitslae nie hierdie belegging nie. In reaksie op hierdie uitlatinge sê Chris Klopper van SAOU die beste dingf wat die departement kan doen is om presterende skole uit te los, want dit is ‘n feit dat wanfunksionele skole tussen 60% en 80% van die skole uitmaak. Hy sê “dele van die onderwysstelsel is van wêreldgehalte en as ‘n skool ‘n slaagsyfer van 98% het, wat wil jy hulle dan vertel van skoolhou?” Alana Bailey van AfriForum sê: “Die DG se aanval skep die indruk dat die departement gehalte-onderrig ondergeskik stel aan ŉ rasagenda. Die eerste prioriteit moet die prestasie van skole wees, nié die rassesamestelling van hulle personeel nie.”
Op 22 Junie 2016 is by die Universiteite van Pretoria en Stellenbosch finaal besluit dat Afrikaans as volwaardige onderrigtaal gestaak gaan word, terwyl dit aan die lig gekom het dat Unisa besluit het Afrikaans word vir onderrig, navorsing en eksaminering gestaak. Diegene gekant teen die besluite, soos Afrikaanssprekende studente, AfriForum, die FAK en sekere universiteitsraadslede, het egter aangedui dat Afrikaans steeds met passie lewendig gehou sal word.
Vroeër het die Universiteit van die Vrystaat (UV) reeds dieselfde paadjie geloop, maar hul besluit word tans in die Vrystaatse Hooggeregshof deur AfriForum en bondgenote betwis op grond van onregmatigheid en ongrondwetlikheid. In die hofsaak tot dusver het die UV erken dat die taalbesluit geneem is in ‘n poging om verdere kampusgeweld te voorkom – ‘n feit wat kennelik ook geld t.o.v. Tukkies en Maties.